Ամբոխը նրանց դիմավորեց բազմաձայն որոտով, որն իրականում օրվա հիմնական կարգախոսի վանկարկումն էր՝ հեռացիր, հեռացիր: Ճառել սկսեցին նախկին իշխանության բոլոր ներկայացուցիչները, ովքեր դուրս էին մնացել կառավարությունից ու մանավանդ՝ թագավորական ապահովության անդաստանից: Իշխանության բռնազավթում, ընտրությունների կեղծում, երկրի կործանում, տարածքների հանձնում և այլ սոսկանքներ թվելուց հետո հայտարարվեց, որ ընդդիմությունը շատ արագ կվերականգնի սահմանադրական կարգը և ոչ լեգիտիմ նախագահին կվռնդի Հայաստանից: Խոստանում էին նրան ներել, եթե վերադառնա Ղարաբաղ ու այնտեղից գլուխը դուրս չհանի: